FI Euroopan unionin virallinen lehti C 132/22

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 132/13

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EU) N:o 510/2006

”SAL DE TAVIRA”/”FLOR DE SAL DE TAVIRA”

EY-N:o: PT-PDO-0005-0913-07.12.2011

SMM ( ) SAN ( X )

1. Nimi

”Sal de Tavira”/”Flor de Sal de Tavira”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.8 – Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Sal de Tavira/Flor de Sal de Tavira tarkoittaa käsin kerättyä merisuolaa, joka on saatu Atlantin valtameren vedestä luonnollisella prosessilla, jossa merivesi kiertää allasryhmässä, kunnes kiteytyy suolaksi viimeisessä altaassa. Sillä on jäljempänä luetellut fysikaalis-kemialliset ominaisuudet. Merisuola on puhdistamatonta, sitä ole pesty eikä siihen ole lisätty lisäaineita keräämisen jälkeen.

3.2.1 Sal de Tavira

Sal de Tavira -merisuolan kiteet muodostuvat luonnonsavipohjaisten altaiden pohjalle. Se kaavitaan altaasta käsin erityisillä lastoilla. Kuution muotoiset hiutalemaiset kiteet voidaan rikkoa paljain käsin tiettyyn asteeseen saakka, mikä erottaa selvästi tämän merisuolan tavanomaisesta natriumkloridista.

3.2.2 Flor de Sal de Tavira

Flor de Sal de Tavira -suolankukka koostuu eri mineraalisuoloista vaihtelevina pitoisuuksina, ja se on selvästi murenevampaa kuin Sal de Tavira. Se muodostuu äärimmäisen ohuista lastuista, jotka rikkoutuvat kevyestäkin käden kosketuksesta hyvin pieniksi ja kevyiksi kiteiksi. Se sisältää kemiallisia alkuaineita sille ominaisina pitoisuuksina, ja sen epäsäännöllisyydet voidaan havaita paljaalla silmällä. Se sulaa erittäin helposti suussa ja sopii siksi käytettäväksi sellaisenaan pöytäsuolana. Flor de Sal de Tavira kerätään käsin kuorimalla se altaista veden pinnalta erityisellä siivilällä ennen kuin se painuu altaiden pohjalle.

Tavanomaiseen suolaan verrattuna Sal de Tavira/Flor de Sal de Tavira -suolalla on erilaiset fysikaalis-kemialliset ominaisuudet, jotka johtuvat yksilöidyn maantieteellisen alueen erityisyydestä sekä suolan muodostumistavasta ja keräämismenetelmästä, ja ne on esitetty seuraavissa taulukoissa.

Taulukko 1

Sal de Tavira/Flor de Sal de Tavira -suolan fysikaaliset ominaisuudet

Ominaisuus Sal de Tavira Flor de Sal de Tavira Kiteiden muoto Kuution muotoiset hiutalemaiset kiteet Vaihtelee Kiteiden koko Pieni Erittäin pieni Kovuus (kiteiden rikkoutuvuus sormin puristettaessa) Rikkoutuu helposti Rikkoutuu erittäin helposti Liukenevuus veteen Erittäin hyvä Äärimmäisen hyvä Väri Riippuu sääoloista (3) Valkoinen





Taulukko 2

Sal de Tavira/Flor de Sal de Tavira -suolan kemialliset ominaisuudet

Ominaisuus Sal de Tavira Flor de Sal de Tavira Alkuaineet/Aineet Arseeni, As (mg/kg) 0,01 < 0,005 Kupari, Cu (mg/kg) < 0,015 < 0,015 Lyijy, Pb (mg/kg) 0,559 0,048 Kadmium, Cd (mg/kg) < 0,002 < 0,002 Elohopea, Hg (mg/kg) < 0,005 < 0,005 NaCl % 97,10 % 97,70 % Sinkki (mg/kg) < 1,00 1,00 Rauta (mg/kg) 21 4 Mangaani (mg/kg) 2,2 < 2,0 Rikki % 35,83 % 31,16 % Kalium % 0,15 % 0,22 % Magnesium % 0,50 % 0,69 % Kalsium % 0,10 % 0,14 % Sulfaatit % 0,92 % 1,25 % Veteen liukenematon aines % < 0,01 % < 0,01 % Luonnollinen jodi ppm ± 630 ppm ± 630 ppm

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Keräämisen lisäksi kaikkien muiden Sal de Tavira/Flor de Sal de Tavira -suolan tuotantovaiheiden on tapahduttava yksinomaan yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Kaikki Sal de Tavira/Flor de Sal de Tavira -suolan kaupalliset pakkausmuodot on varustettava etiketillä, jossa on oltava seuraavat maininnat:

— Sal de Tavira/Flor de Sal de Tavira – DOP ja/tai Denominação de Origem Protegida (SAN – suojattu alkuperänimitys);

— EU:n tunnus ja maininta ”Denominação de Origem Protegida” (suojattu alkuperänimitys) heti, kun EU:n päätös on tehty.

Lisäksi tuotteissa on oltava varmennusmerkki, jossa on seuraavat tiedot:

— valvontaelimen nimi;

— sarjanumero;

— tuottajan tunnistetiedot (osoite, tunnus, erän tuotantovuosi, saadut palkinnot);

— tuotteen ”Sal de Tavira”/”Flor de Sal de Tavira” tunnus.

4. Maantieteellisen alueen tarkka rajaus

Suola-altaiden, joissa Sal de Tavira/Flor de Sal de Tavira tuotetaan, on sijaittava Ria Formosan kansallispuiston alueella. Hallinnollisesti yksilöity maantieteellinen tuotantoalue käsittää Santa Luzian, Santiagon ja Santa Marian taajamat Taviran kunnassa.

5. Yhteys maantieteelliseen alkuperään

5.1 Maantieteellisen alueen erityisyys

Sal de Tavira/Flor de Sal de Tavira -suolan erityisominaisuudet johtuvat suurelta osin yksilöidyn maantieteellisen tuotantoalueen ilmasto-oloista sekä ympäristöllisesti haitallisten toimintojen, suurteollisuuden ja tehomaatalouden puuttumisesta siinä osassa Ria Formosan kansallispuistoa, jossa suola-altaat sijaitsevat.

Maantieteellinen alue on laguunialuetta, jota hiekkavalli suojaa valtameren suoralta vaikutukselta. Savipitoinen ja siten erittäin vettä läpäisemätön tiivis maaperä mahdollistaa suola-altaiden rakentamisen.

Ilmasto on värimerellisen lauhkea. Vuoden keskimääräinen sademäärä on alhainen, ja pitkään jatkuvat sateet ovat harvinaisia. Runsas auringonsäteily ja tasaisesti pohjoisen ja lounaan välille jakautuvat tuulet ovat suotuisia tekijöitä tämäntyyppisen suolantuotannon kannalta.

Maantieteellisen alueen erityisyys johtuu myös inhimillisistä tekijöistä sekä siitä, että vuodelta 1266 peräisin olevien historiallisten asiakirjojen mukaan Taviran suola-altaat kuuluivat siihen aikaan Portugalin kruunun omistukseen ja niitä käytettiin jo silloin tähän tarkoitukseen.

Yksilöidyn maantieteellisen alueen maaperä- ja ilmasto-oloihin liittyvät tekijät sekä tuotantosäännöt ja Atlantin valtameren läheisyys saavat alueella aikaan ainutlaatuiset olosuhteet Sal de Tavira/Flor de Sal de Tavira -suolan tuotannolle.

Myös paikallisten suolatyöntekijöiden käyttämät tekniset erityismenetelmät ovat ratkaisevan tärkeitä tuotannon korkean laadun takaamiseksi. Ne ilmenevät suola-altaiden rakentamisessa, suolan keräämisessä, väli- ja loppuvarastoinnissa, ja niiden ansiosta saadaan täydellisen puhdas lopputuote, joka kiiltää timanttien lailla.

Paikallisten suolatyöntekijöiden kokemus ja osaaminen ovat äärimmäisen tärkeitä tekijöitä tuotteen ominaisuuksien kannalta; esimerkiksi suola-altaiden valmistelu ja puhdistaminen liejusta ovat ratkaisevia vaiheita, joiden avulla voidaan taata korkealaatuinen tuote vailla ei-toivottuja vieraita aineita.

Vesimäärän säätely altaissa vaikuttaa huomattavasti veden suolaisuuteen ja suolan kiteytymiseen, jotka ovat suolan muodostumisen kannalta ratkaisevia tekijöitä. Taito käyttää siivilää aiheuttamatta aaltoilua, joka rikkoisi altaiden pinnalla vedessä kelluvat äärimmäisen ohuet kiteet ja estäisi samalla niiden keräämisen, on osa paikallisten suolatyöntekijöiden hallussa olevaa kokemusta ja teknistä osaamista, ja sen merkitys tuotteen laadulle on äärettömän tärkeä.

5.2 Tuotteen erityisyys

Sal de Tavira/Flor de Sal de Tavira on alueensa perinteinen tuote, joka tunnetaan kiteisiin tasaisesti ja ihanteellisesti jakautuneesta luonnollisesta jodipitoisuudestaan sekä meriveden sisältämien hivenaineiden pitoisuudestaan. Lisäksi se on vailla liejua ja/tai muita ei-toivottuja aineita. Kyseessä on luonnollinen merisuola, joka on puhdistamatonta, jota ole pesty ja johon ei ole lisätty lisäaineita keräämisen jälkeen.

Flor de Sal de Tavira on hauraampaa ja murenevampaa kuin Sal de Tavira. Koska se muodostuu äärimmäisen ohuista lastuista, jotka rikkoutuvat kevyestäkin käden kosketuksesta hyvin pieniksi kiteiksi, se sopii käytettäväksi sellaisenaan pöytäsuolana. Joutuessaan kosketukseen ruoan sisältämän kosteuden kanssa Flor de Sal de Tavira sulaa hyvin nopeasti ja korostaa elintarvikkeiden luonnollista makua.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maantieteellisen alueen mikroilmaston eri osatekijöiden vuorovaikutus, tuotantosäännöt ja Atlantin valtameren läheisyys saavat aikaan ainutlaatuiset olosuhteet suolantuotannolle, jota on harjoitettu alueella jo vuosituhansia, ja parantavat osaltaan lopputuotteen laatua. Erityisesti ilman ja auringonsäteilyn vaikutus lisää luonnollisella tavalla tuotteen jodipitoisuutta ja sen sisältämien muiden tärkeiden ravinteiden, kuten kaliumin, magnesiumin, kalsiumin ja raudan pitoisuuksia.

Alueen suola-altaiden savipitoinen vettä läpäisemätön maaperä mahdollistaa valkoisen suolan (käsin tapahtuvan) keräämisen vailla liejua ja muita epäpuhtauksia.

Myös paikallisten suolatyöntekijöiden (marnotos) käyttämät tekniset menetelmät, tuotantosäännöt ja erityisesti suola-altaiden valmistelutoimenpiteet ja puhdistaminen ovat ratkaisevia vaiheita, joiden avulla voidaan taata korkealaatuinen lopputuote. Yksilöidyllä alueella tapahtuvassa keräämisessä käytetään kolmenlaisia altaita (kylmävesialtaat, lämminvesialtaat ja kiteytymisaltaat), joissa vesi kiertää painovoimaisesti, mikä edesauttaa suolaveden suolapitoisuuden kasvua ja Sal de Tavira/Flor de Sal de Tavira -suolan keräämistä.

Tuotteen fysikaalis-kemialliset ominaisuudet johtuvatkin useampien tekijöiden yhteisvaikutuksesta, ja ne on palkittu monissa kilpailuissa ja erityistilaisuuksissa.

Flor de Sal -suolankukan ainutlaatuiset ominaisuudet ovat saaneet tunnustusta arvostetuimmilta kotimaisilta ja kansainvälisiltä keittiömestareilta. Sen käyttö korostaa elintarvikkeiden makua ja antaa ruoalle ainutkertaisen hienostuneen vivahteen. Se on yksi alueen arvostetuimmista perinteisistä tuotteista, joka tunnetaan maustaan ja monista käyttömahdollisuuksistaan Portugalin ja koko maailman gastronomiassa.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

http://www.gpp.pt/Valor/Caderno_Especificacoes_Sal_CE.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Koska tuote on käsittelemätön eikä sisällä lisäaineita, sateisella säällä väri on keltainen ja kuivalla valkoinen.

(4) Katso alaviite 2.